
OPTIKAI ÉS HAGYOMÁNYOS LENYOMATOK PONTOSSÁGA, IN VITRO

Bevezetés: A protetikai eljárások kivitelezése kapcsán hatalmas újításnak számít az intraorális szkennerek megjelenése, hiszen a digitális módszer új lehetőségeket nyújt a fogorvosok számára. Az intraorális szkennerel való lenyomatvétel a páciens számára kényelmet nyújt, és biztosíthatja a készülő fogpótlás minőségét is. A precíziós-szituációs lenyomatok döntő többségét azonban még mindig hagyományos eljárással készítik, gyakran szilikon alapú lenyomatanyagokkal.
Célkitűzés: Optikai lenyomat és hagyományos lenyomat alapján készült minták pontosságának összehasonlítása.
Módszerek: Tanulmányunk során egy általunk tervezett mestermintára, különböző retenciókkal ellátott, egyéni kanalakat készítettünk fényrekötő akrilátból. Először addíciós szilikonnal vettünk lenyomatot a mestermintáról, ezt követte a kondenzációs szilikon, végül pedig intraorális szkennerrel (Medit i500) optikai lenyomatot készítettünk. A szilikon alapú lenyomatokat +kemény gipszből öntöttük fel, majd egy labor szkenner (DOF) segítségével digitalizáltuk. A különböző módon nyert digitális képeket egymásra helyezve végeztünk méréseket, előre meghatározott pontokban. Az AFNOR (Association Française de Normalisation) szerint pontosnak számít egy lenyomatanyag, ha 15 μm-es pontossággal képes visszaadni a részleteket. A kapott adatokat statisztikai elemzésnek vetettük alá.
Eredmények: Az addíciós szilikon esetében mért pontosság 14.91±4.98 μm, a kondenzációs szilikon esetében pedig 21.35±21,6 μm. Az AFNOR szabály az előbbi esetében 64.7%-ban, az utóbbi eseté-ben pedig 38.88%-ban teljesült. Az optikai lenyomat esetében mért átlagos pontosság 4.77±0.003. Statisztikai szempontból jelentős különbséget találtunk az addíciós szilikonnal készült lenyomatok és az optikai lenyomatok között (p<0.0001), valamint a kondenzációs szilikonnal készült lenyomatok és az optikai lenyomatok között (p<0.05). Összehasonlítottuk az addíciós szilikonnal és a kondenzációs szilikonnal készített lenyomatokat is, de nem találtunk jelentős különbséget (p>0.05).
Következtetés: Az addíciós szilikon alkalmasabb precíziós-szituációs lenyomatvétel készítésére, mint a kondenzációs szilikon, de a helyes technikával alkalmazott optikai lenyomatvétel bizonyul a legpontosabb lenyomatvételi technikának a vizsgáltak közül. 



